פעילות בכיתה סביב תעודות אמצע שנה
רגע לפני שאתם מתחילים חשוב שתקראו
הפעילות המוצעת כאן היא אוסף של אפשרויות לעבודה עם תלמידים סביב תעודות אמצע שנה, ולא רצף מחייב. ניתן לבחור פעילות אחת בלבד, לשלב בין כמה מהן, או לפרוס אותן על פני יותר משיעור אחד וזאת בהתאם לזמן, לאופי הכיתה ולהיכרות שלכם עם התלמידים.

חשוב להדגיש:
פתיחת השיעור ומסגורו הם שלב חובה, שכן הם יוצרים תחושת ביטחון, נרמול וגבולות ברורים לשיח. 
עבודה אישית- מומלצת מאד 
שאר החלקים שיתוף בקבוצות ו־Feedforward  כיתתי – הם פעילויות אפשריות, שיש להפעילן בשיקול דעת.
לגבי שיח ושיתוף בקבוצות קטנות: יש כאן הזדמנות לחיזוק החשיבה הרפלקטיבית, יכולת ההקשבה ותחושת השייכות. אך יש גם רגישות. מומלץ לשקול האם פעילות כזו מתאימה לכיתה שלכם, כיצד לחלק את התלמידים לקבוצות באופן מיטבי, ואילו כללי שיח יבטיחו מרחב בטוח ולא שיפוטי. הדגישו לתלמידים כי הבחירה מה לשתף וכמה היא שלהם. תפקידכם הוא לעצב את המסגרת, לא לכפות את התוכן.

פתיחה ונרמול (5 דקות – במליאה)
המורה פותח/ת במסגור ברור:
“התעודה שקיבלתם היום היא נקודת ביניים, לא סיכום סופי. אין כאן השוואות, ואין חובה לשתף בציונים. המטרה שלנו היא להבין איך הייתה התקופה, ומה כל אחד רוצה לקחת ממנה קדימה.”

התבוננות אישית שקטה (5 דקות – עבודה אישית)
כל תלמיד/ה מקבל/ת דף (או כותב במחברת) ומשלים/ה 3 משפטים:
1. משהו אחד בתעודה שלי שמעורר אצלי רגש הוא…
2. דבר אחד שעבד לי טוב בתקופה הזו הוא…
3. שינוי קטן אחד שאני רוצה לנסות בהמשך הוא…

הדגש: לא כותבים ציונים. רק תהליך, חוויה ועתיד.

שיתוף בקבוצות קטנות : 
התלמידים מתחלקים ל־שלישיות. כל תלמיד משתף רק סעיף אחד לבחירתו, שאר חברי הקבוצה מקשיבים בלבד.
כללי ברזל:
· כל תלמיד/ה בוחר/ת מה לשתף ומה לא.
· לא מגיבים, לא מייעצים, לא משווים.
· רק אומרים בסוף: “תודה ששיתפת.”
זה יוצר מרחב בטוח ולא תחרותי.

 Feedforward קבוצתי – מבט קדימה (5–8 דקות)
במליאה.
המורה שואל שאלות כלליות (לא אישיות):
· אלו דברים טובים אפיינו את התקופה שחלפה?
· איזה סוג של “שינויים קטנים” אתם רוצים לעשות?
· אילו הרגלים או דרכי פעולה שהוצעו אפשריים גם לכם?
המורה רושם על הלוח רעיונות כלליים (למשל: ניהול זמן, לשאול שאלה בשיעור, להיעזר בחבר). 
מומלץ לסיים את הפעילות הזו בכך שכל תלמיד רושם לעצמו צעד אחד שהוא/ היא מתחייבים ליישם בחודש הקרוב. 

